അഫ്ഗാനിസ്താന്റെ ഭാവി ആശങ്കയില്: അഷ്റഫ് ഗനിയുടെ സഹോദരന് താലിബാന് പിന്തുണ പ്രഖ്യാപിച്ചതായി റിപ്പോര്ട്ട് കാബൂള്: അഷ്റഫ് ഗനിയുടെ സഹോദരന് ഹഷ്മത്ത് ഗനി അഹ്മദ്സായി താലിബാന് പിന്തുണ പ്രഖ്യാപിച്ചതായി സൂചന. കുച്ചിസ് ഗ്രാന്ഡ് കൗണ്സില് മേധാവിയായ ഹഷ്മത്ത് ഗാനി അഹ്മദ്സായ് താലിബാന് നേതാവ് ഖലീല് ഉര് റഹ്മാന്, മത പണ്ഡിതന് മുഫ്തി മഹ്മൂദ് സാക്കിര് എന്നിവരുടെ സാന്നിധ്യത്തില് താലിബാന് പിന്തുണ പ്രഖ്യാപിച്ചതായാണ് റിപ്പോര്ട്ടുകള്. ഹഷ്മത്ത് താലിബാന് ഭീകരരുമായി നില്ക്കുന്ന ചിത്രങ്ങളും വീഡിയോകളും പുറത്തുവന്നിരുന്നു. പിന്നാലെയാണ് പിന്തുണ പ്രഖ്യാപിച്ച തരത്തിലുള്ള വാര്ത്തകളും പുറത്തുവരുന്നത്. അതേസമയം സംഭവത്തില് താലിബാനോ ഹഷ്മത്തോ പ്രതികരിച്ചിട്ടില്ല. തലസ്ഥാന നഗരമായ കാബൂളിനെ ഞായറാഴ്ച താലിബാന് വളഞ്ഞതിനെ തുടര്ന്ന് അഷ്റഫ് ഗനി കുടുംബത്തോടൊപ്പം അഫ്ഗാനിസ്താനില് നിന്ന് പലായനം ചെയ്തിരുന്നു. താലിബാന് കാബൂളിന്റെ നിയന്ത്രണം ഏറ്റെടുത്തതിനു പിന്നാലെയാണ് അഷ്റഫ് ഗനി അഫ്ഗാനിസ്ഥാന് വിട്ടത്. തജിക്കിസ്ഥാനിലേക്ക് പോയെന്നായിരുന്നു ആദ്യ റിപ്പോര്ട്ട്. എന്നാല് തജിക്കിസ്താന് പ്രവേശനാനുമതി നിഷേധിച്ചതിനെത്തുടര്ന്ന് ഒമാനില് ഇറങ്ങിയെന്നും യുഎസിലേക്കു പോയേക്കുമെന്നും പിന്നീട് സൂചനകള് വന്നിരുന്നു. ഗനി എവിടെയാണ് ഉള്ളതെന്ന് സംബന്ധിച്ച് നിരവധി ഊഹാപോഹങ്ങള് ഉയര്ന്നതിനു പിന്നാലെ യുഎഇ അഭയം നല്കുകയായിരുന്നു. രക്തച്ചൊരിച്ചില് ഒഴിവാക്കാനാണ് രാജ്യം വിട്ടതെന്നായിരുന്നു അഫ്ഗാന് വിട്ട ശേഷമുള്ള ഗനിയുടെ ആദ്യ പ്രതികരണം. താലിബാന് തന്നെ സ്ഥാനഭ്രഷ്ടനാക്കാനും കാബൂള് ആക്രമിക്കാനുമാണ് ലക്ഷ്യമിട്ടത്. അതിനെക്കാള് നല്ലത് രാജ്യം വിട്ടുപോകുന്നതാണെന്ന് തീരുമാനിച്ചതായും ഗനി പറഞ്ഞിരുന്നു.